stanford-oval/wikipedia huggingface dataset:
דב חנין
קריירה פוליטית

מ-1990 חנין הוא חבר הנהגת המפלגה הקומוניסטית הישראלית. בבחירות לכנסת השש עשרה ב-2003 היה מועמד במקום הרביעי ברשימת חד"ש-תע"ל. למפלגה חסרו כ-500 קולות כדי שתיכנס לכנסת. כיוון שזו הייתה מערכת הבחירות הראשונה שבה לא נכנס לכנסת נציג יהודי מטעם חד"ש, הופעל לחץ על מוחמד ברכה לוותר על מקומו לחנין, אך הוא סירב. ב-14 בינואר 2006 נבחר למקום השלישי ברשימת חד"ש לקראת הבחירות לכנסת השבע עשרה ובעקבות כך נבחר לכנסת.
חנין היה חבר בוועדת הפנים ואיכות הסביבה ועמד בראש הוועדה המשותפת של הכנסת לענייני סביבה ובריאות. היה יו"ר השדולה הסביבתית-חברתית, השדולה הגדולה בכנסת ה-17, יחד עם חבר הכנסת הרב מיכאל מלכיאור.
בכנסת ה-18 עמד בראש השדולה הסביבתית-חברתית יחד עם חבר הכנסת ניצן הורוביץ, השדולה למען העסקה ישירה יחד עם חברי הכנסת זבולון אורלב ומשה גפני, והשדולה למען הדיור הציבורי יחד עם חברות הכנסת אורלי לוי-אבוקסיס ומירי רגב.
חנין היה ממובילי המאבקים נגד שילוט חוצות בנתיבי איילון ונגד הריסת בתים בכפר שלם. בראשית 2008 נמנה עם מייסדי תנועת "עיר לכולנו", הפועלת לקידום רפורמה סביבתית-חברתית במטרופולין תל אביב, והתמודד על ראשות עיריית תל אביב-יפו מטעם התנועה בבחירות המוניציפליות שנערכו בנובמבר 2008. הוא זכה בכשליש מקולות הבוחרים, אך לא גבר על ראש העיר המכהן, רון חולדאי. בבחירות למועצת העיר תל אביב בשנת 2013, הוצב במקום 21 הסמלי מטעם התנועה.
בבחירות לכנסת ה-18 הוצב במקום השלישי ברשימת חד"ש לכנסת ונבחר לכנסת לאחר שהסיעה זכתה ב-4 מנדטים. בכנסת זו שימש כיו"ר הוועדה המשותפת לנושאי סביבה ובריאות, כחבר בוועדת הפנים והגנת הסביבה וכחבר בוועדת המשנה לנושא ביטחון פנים.
לקראת הבחירות לכנסת התשע עשרה, הוא מוקם בשנית במקום השלישי ברשימת חד"ש לכנסת ונבחר לקדנציה שלישית. בכנסת זו כיהן כחבר בוועדת הפנים והגנת הסביבה וכחבר בוועדה לקידום מעמד האישה ולשוויון מגדרי. כן כמו כן שימש כיושב ראש השדולות השדולה הסביבתית-חברתית, השדולה למען ניצולי השואה ושדולת הדיור החברתי. כיהן כראש משלחת הכנסת לאספה הפרלמנטרית של הים התיכון.
לקראת הבחירות לרשויות המקומיות בשנת 2013, שובץ במקום האחרון ברשימת סיעת "עיר לכולנו" שייסד למועצת עיריית תל אביב-יפו.
חנין נבחר לכנסת העשרים מטעם הרשימה המשותפת בה מוקם במקום השמיני. במהלך הכנסת ה-20 חנין לקח חלק כחבר וחוקר מרכזי ב"וועדת החקירה הפרלמנטרית להתנהלות המערכת הפיננסית בהסדרי אשראי ללווים עסקיים גדולים" אשר הוקמה בעקבות קריסתו הכלכלית של אליעזר פישמן. הוועדה הוקמה כדי לחקור את התנהלות המוסדות הפיננסיים והרגולטורים שנועדו לפקח עליהם ואת הצעדים שננקטו או לא ננקטו כדי למנוע הישנות של מקרים דומים, ובכך לשמור על האינטרס הציבורי ועל כספי הציבור. הוועדה בחנה לעומק את ההתנהלות ואת מערכת קבלת ההחלטות בהענקת אשראי לטייקונים מאז שנת 2003.
ב-1 בינואר 2019 הודיע כי לא יתמודד בבחירות לכנסת העשרים ואחת.
באוקטובר 2021 לקראת ועידת האומות המאוחדות לשינוי אקלים, מינה נשיא מדינת ישראל יצחק הרצוג את חנין ליו"ר פורום האקלים הישראלי שהוקם בחסות הנשיא, שיפעל בשיתוף ארגון "חיים וסביבה" ונציגים מענפים שונים: ממשלה, כנסת, אקדמיה, שלטון מקומי, המגזר העסקי והתעשייתי לקיום דיונים על תפקידה של מדינת ישראל בהתמודדות עם משבר האקלים.
השקפת עולמו

חנין תיאר את השקפת עולמו כמבוססת על שלושה ערכים מרכזיים:
השקפת עולמו > סוציאליזם

חנין תומך בסוציאליזם, אותו הוא מגדיר בתור "שינוי גדול במערכת הכלכלית-חברתית הבלתי-שוויונית, שבה מעטים טובעים בשפע חסר תקדים אבל רבים נותרים מאחור: עוני מסוגים חדשים מתרחב, שכבות הביניים נשחקות ורשתות ביטחון חברתיות, שהושגו בעבר, מתפוררות". כפוליטיקאי המזדהה כמחויב לערכים סוציאליסטיים, חנין הוביל חקיקת עשרות חוקים חברתיים, וגם התייצב פעמים רבות בתמיכה במאבקי עובדים. עם זאת, הוא הבהיר לא אחת כי תמיכתו בסוציאליזם אין פירושה תמיכה בלתי-ביקורתית במודל שהיה קיים בברית המועצות. במאמר שפרסם בשבועון של מק"י ב-1991, עם קריסת ברית המועצות וגוש הארצות הסוציאליסטיות במזרח-אירופה, כתב חנין כי מה שנחוץ הוא "לא סוציאל-דמוקרטיה ולא סטליניזם, אלא שמאל מהפכני ומודרני, שיוכל באמת לקדם את האתגר הסוציאליסטי".
השקפת עולמו > שלום והסכסוך היהודי-ערבי

חנין היה פעיל בתנועת השלום כבר בצעירותו, והיה מראשוני המפגינים נגד מלחמת לבנון הראשונה. עם בחירתו לכנסת, המשיך להפגין ולבטא ביקורת כלפי מלחמת לבנון השנייה, מבצע עופרת יצוקה (שאותו תיאר כך: "זו הייתה התקפה דרמטית וברוטלית על מקום מסכן. מקום אומלל ומוכה גורל שבנוסף לכל הצרות הנחיתו עליו גם תמרות אש איומות מהשמים") ומלחמות ברצועת עזה. להשקפתו, "בעבור ישראל השגת השלום היא הכרח קיומי. אם ישראל לא תדע למצוא דרך לחיות עם השכנים במרחב הערבי והמוסלמי הגדול שבתוכו אנחנו נמצאים, אין לנו עתיד כאן. שלום ישראלי-פלסטיני אמיתי צריך להבטיח לשני העמים צדק ועצמאות, צריך לתת גם לעם הפלסטיני את מה שיש לעם בישראל: מדינה עצמאית".
בריאיון לארי שביט הציג חנין אחדות מעמדותיו:
שתי מדינות לשני עמים משני צדי הקו הירוק: הקמת מדינה פלסטינית עצמאית בצד מדינת ישראל.
תמיכה בפתרון מוסכם לבעיית הפליטים במסגרתו גם ישראל תקבל לתחומיה מספר מוסכם של פליטים.
השקפת עולמו > שותפות יהודית-ערבית

חנין היה חניך בתנועת נוער יהודית-ערבית משותפת, וגם כסטודנט היה חבר בתא יהודי-ערבי משותף בשם קמפו"ס. עם היבחרו לכנסת ברשימת חד"ש, ובהמשך ברשימה המשותפת, הדגיש כי השותפות היהודית-ערבית היא יסוד בהשקת עולמו. לדבריו: "המציאות בישראל מפרידה כל הזמן יהודים מערבים, אבל האינטרס של שני העמים שלנו הוא ליצור שותפות שתהפוך את הארץ הזו למקום צודק ובטוח לכולם. ברור ששותפות יהודית-ערבית היא בבחינת שחייה נגד הזרם, גם בציבור היהודי וגם בציבור הערבי, אבל נגד הזרם העכור של שנאת האחר והגזענות חייבים לשחות, ואני משוכנע גם שבסופו של דבר, אם נפעל נכון, נוכל גם לשנות את כיוונו של הזרם".
השקפת עולמו > מרקסיזם וקומוניזם

בתור נער, דב חנין היה חניך בברית הנוער הקומוניסטי הישראלי (בנק"י) ולאחר מכן הצטרף למפלגה הקומוניסטית הישראלית (מק"י), ונבחר למוסדות הנהגתה. בסוף שנות ה-80 של המאה ה-20 ביקר בחריפות את ה"עיוותים במשטר בברית המועצות שהם תולדה של הסטליניזם", אותו הגדיר כעיוות נורא של הרעיון הקומוניסטי. בראיון שהעניק ב-2009 אמר כי "אני חושב שסטלין היה האסון הגדול ביותר של הסוציאליזם במאה העשרים. אבל אני עדיין מאמין ברעיון של שינוי עולם ותיקון עולם" והוסיף, כי "קומוניזם הוא מבחינתי סוג של אופק: חברה אחרת, חלוקה אחרת, שוויון בין בני אדם... הקפיטליזם רוצה להשליט את משטר הרווח על כל תחומי החיים: כלכלה, חינוך, בריאות, סביבה. סוציאליזם זה בדיוק להפך: לנסות לשחרר כמה שאפשר מהתחומים האלה מעקרונות הרווח. הסוציאליזם שאני מדבר עליו הוא לשחרר את הפוליטיקה מבעלי ההון ולהשליט דמוקרטיה על תחומי חיים רבים ככל הניתן".
חוקים שיזם

רובה של פסקה זו אינו כולל מקורות או הערות שוליים, וככל הנראה, הקיימים אינם מספקים. 
אנא שקלו לשפר את אמינות הפסקה באמצעות הבאת מקורות לדברים ושילובם בגוף הפסקה בצורת קישורים חיצוניים והערות שוליים.
פרק זה טעון עריכה. אנא תרמו לוויקיפדיה . ייתכן שתמצאו פירוט בדף השיחה. הסיבה היא: יש לוודא שתיאור החוקים נכון ומלא, חלק מהמקורות הם קישורים שבורים.
דב חנין הוא היוזם הראשון של 23 הצעות חוק פרטיות שנכנסו לספר החוקים. יוזמות החקיקה שלו עסקו בנושאי זכויות האישה, זכויות העובד, זכויות הילד, זכויות אסירים, שקיפות ואיכות הסביבה. להלן החוקים שיזם:
חוקים שיזם > נשים ומגדר

תיקון חוק עבודת נשים (מוזגו בו תיקונים של גדעון סער ושל נאדיה חילו) – הארכת חופשת הלידה ל-14 שבועות.
תיקון חוק העונשין (מוזג בו תיקון של אורית זוארץ) – התמודדות עם המנגנון הכלכלי שביסוד תעשיית הזנות: החמרת הענישה למפרסם הצעה לעיסוק בזנות משישה חודשי מאסר לשלוש שנים, ואם ההצעה היא לקטין עונש מאסר של חמש שנים. כמו כן, בשני המקרים, קביעת עבירת קנס של 226,000 שקלים או כפל הסכום אם המפרסם הוא תאגיד. בנוסף, עבירה לפי סעיף זה תהווה עילה לסגירת אתר אינטרנט המשמש לפרסום הצעות כאמור או לחסימת מספר טלפון המשמש ליצירת הקשר. האיסור ייאכף גם על בתי דפוס.
תיקון חוק הבטחת הכנסה (מוזג בו תיקון של זהבה גלאון) – שהייה במקלט לנשים מוכות לא תפגע בזכאות לקצבה.
חוק שירותי רווחה (מענק הסתגלות לנשים ששהו במקלט לנשים מוכות) (מוזג בו חוק של זהבה גלאון) – מי ששהתה במקלט לנשים מוכות במשך חודשיים לפחות, זכאית ביציאתה למענק של 8,000-10,000 ש״ח.
תיקון חוק זכויות התלמיד – איסור אפליית תלמיד בשל נטייה מינית או זהות מגדרית.
חוקים שיזם > זוגיות והורות

תיקון חוק הכשרות המשפטית והאפוטרופסות – עיגון זכות שני ההורים לקבל – גם לחוד – מידע לגבי ילדיהם. נועד לעזור להורים שנפרדו. עבר בכנסת ב-10 במרץ 2010.
תיקון חוק המזונות (הבטחת תשלום) (מוזג בו תיקון של פאינה קירשנבאום) – לא ניתן יהיה למנוע דמי מזונות מהביטוח הלאומי ליוצאים לחו"ל, התקבל בכנסת ב-24 בינואר 2012.
תיקון חוק גיל הנישואין (מוזגו בו תיקונים של חנין זועבי, יריב לוין וזהבה גלאון) – מגיל 17 לגיל 18.
חוקים שיזם > עבודה

תיקון חוק הודעה לעובד ולמועמד לעבודה (תנאי עבודה והליכי מיון לקבלה לעבודה) – חיוב קבלן כוח אדם להודיע לעובד על תנאים שנקבעו על ידי המעסיק בפועל.
תיקון חוק פיצויי פיטורים – בחוק המקורי נקבע שהעובד סך של שנה זכאי לפיצויים, גם אם הפסיק באמצעה – עד שלושה חודשים. התיקון האריך את משך ההפסקה האפשרי לשישה חודשים.
חוק איסור קבלת ביטחונות מעובד – לפי החוק מעבידים שייקחו ביטחונות, צ'קים, שטרות, פקדונות מעובדיהם יהיו צפויים לעונשי מאסר וקנס. החוק חל גם על עובדי הקבלן.
תיקון חוק דמי מחלה (היעדרות בשל מחלת ילד) (מוזג בו תיקון של אורי מקלב) – להורה לילד בעל מוגבלות שאינה צפויה לחלוף: הוספת שלושה ימי מחלת ילד (מ-15 יום ל-18) בשנה, והוספה נוספת (גם היא מ-15 ל-18) כשאין עוד הורה שיכול לטפל בילד. כמו כן, נוספו 52 שעות מחלה בשנה לאחד ההורים, ובמידה שמשרתו חלקית – יופחתו השעות בהתאמה. בנוסף, ההורה יקבל תשלום גם עבור היום הראשון שבימי המחלה, ויוכל לצרף שעות היעדרות ליום מחלה.
חוקים שיזם > רווחה – כללי

תיקון חוק הביטוח הלאומי (מוזג בו תיקון של יעקב כהן) – הקרן לילדים ונוער בסיכון הוקמה במקורה כאמצעי להתמודד עם התרחבות העוני, המצוקה והבעיות החברתיות בקרב ילדים ונוער עם הקיצוץ הגדול בקצבאות הילדים. במהלך השנים הקרן פיתחה מגוון של פעילויות של עזרה לילדים ונוער בסיכון ופעילותה זוכה לשבחים מכל עבר. הקרן הוקמה בראשיתה מתוקף הוראת שעה בלבד שתוכננה לפוג בסוף שנת 2007. החוק האריך את פעילות הקרן בשנה.
תיקון פקודת מסי העירייה ומסי הממשלה (פטורין) – פטור ממס על שטח בו שוכן מוסד העוסק בשיקום מבוגרים בעלי מוגבלויות, בהכשרתם לעבודה או בהעסקתם.
תיקון חוק הביטוח הלאומי (מוזג בו תיקון של נסים זאב) – לקצבת שאירים בגיל 18–20, יהיה זכאי גם הלומד במוסד אקדמי או קדם-אקדמי, מוסד להכשרה מקצועית, במדרשה או בישיבה, ולא רק המשרת שירות צבאי או לאומי, או במכינה לשירות כזה.
תיקון חוק הטבות לניצולי שואה (מוזג בו תיקון של טלי פלוסקוב) – ביטול הפחתת קצבה לניצול המקבל קצבה מגרמניה אם הוא נכה בשיעור של 25%.
חוקים שיזם > עצורים ואסירים

תיקון פקודת בתי הסוהר (מוזג בתיקון ממשלתי) – הגדרת תנאי כליאה הולמים לאסירים.
תיקון חוק הסנגוריה הציבורית – בבקשת להארכת הפרדת אסיר מיתר האסירים – לאחר שישה חודשי הפרדה, או בבקשה להארכה כנ"ל בה ישהה עם אסירים אחרים אך בנפרד מהשאר – לאחר שנים עשר חודש, זכאי האסיר לייצוג סנגור ציבורי.
תיקון חוק סדר הדין הפלילי (מוזג בתיקון ממשלתי, לצד תיקונים של טלב אבו עראר ושל ניסן סלומינסקי) – מניעת מצב בו אזרחים נותרים בני ערובה בידי המשטרה לאורך שנים ארוכות של חקירות. החוק מייצר מדרג שמוודא שככל שהעניין פשוט יותר משך החקירה קצר יותר ולהפך.
חוקים שיזם > שקיפות וחופש הביטוי

תיקון חוק רשות מקרקעי ישראל – חיוב הרשות לפרסם את כל החלטות מועצתה וועדותיה – גם אם אין בהן "עניין לציבור", ולפרסמן גם באינטרנט – בנוסף לפרסום ברשומות. (למעט אם יש בפרסום פגיעה בביטחון, בפרטיות וכדומה.)
תיקון לחוק זכויות הדייר בדיור הציבורי – החוק מחייב את חברות הדיור הציבורי להעביר ללקוחותיהם דו"ח בשפה פשוטה ונגישה אודות מצבם, בנוסף לעדכון בכל שינוי מדיניות, זאת במטרה למנוע צבירת חובות בידיי הלקוחות שאינם מודעים להם.
חוק לביטול פקודת העיתונות – ביטול פקודת העיתונות המנדטורית.
חוקים שיזם > סביבה

תיקון לחוק שמירת הסביבה החופית – החלת החוק שהגן על חופי הים התיכון גם על מפרץ אילת.
חוק הרשויות המקומיות (אכיפה סביבתית – סמכויות פקחים) – מעניק לרשויות המקומיות סמכויות אכיפה של חוקים סביבתיים ובכך משיגה בו זמנית מטרה סביבתית חשובה (הגברת האכיפה של חוקים סביבתיים), ומטרה חברתית חשובה (הזרמת כספי קנסות ממזהמים סביבתיים הישר לקופותיהן של הרשויות שתושביהן הם הנפגעים העיקריים מן הזיהום).
חוק הגנת הסביבה (המזהם משלם) – עדכון ותיקון את כלל החוקים הסביבתיים בישראל. החוק כולל מנגנונים מתקדמים של ענישה כלכלית – מנהלית ופלילית – נגד מזהמים. החוק מחמיר את הענישה על גורמים המזהמים ללא רישיון וקובע מנגנון גבייה גם מגורמים המזהמים בהתאם לחוק. מנגנון זה אמור לתמרץ מפעלים לעבור לטכנולוגיות נקיות יותר.
תיקון חוק איסור נהיגה ברכב בחוף ים – קביעת איסורים ברורים והגדרות לנהיגה בחופים, חידוד הענישה וייצור מנגנוני אכיפה אפקטיביים ומודרניים לאיסור הנהיגה בחופים.
חוק הגנת הסביבה (סמכויות פיקוח ואכיפה) (מוזג בחוק ממשלתי) – הקניית סמכויות חיפוש וחקירה נרחבות לפקחי המשרד להגנת הסביבה והכפפת מערכות הביטחון השונות לאכיפה אזרחית.
חוק הגנת הסביבה (פליטות והעברות לסביבה) (מוזג בחוק ממשלתי) – דרישת שקיפות בכל הנוגע לפליטות של חומרים מזהמים לסביבה, הטלת חובות דיווח מפורטות על מפעלים, הקמת מרשם חומרים מזהמים שנפלטו וחיוב פרסום הנתונים לידיעת הציבור. הניסיון מלמד שחובות דיווח סביבתיות משנות התנהגות של מפעלים מזהמים. שקיפות סביבתית היא כלי דמוקרטי ומכשיר מרכזי לגיוס הציבור לפעולה נגד זיהומים ומזהמים. התחמקות מדיווח תהיה עבירה פלילית ותגרור גם עיצומים כספיים מנהליים בשיעורים ניכרים.
פרסים והוקרה

בשנת 2010 קיבל חנין את אות אביר איכות השלטון בקטגוריית הרשות המחוקקת, מטעם התנועה למען איכות השלטון. באתר התנועה נכתב כי האות ניתן "בהוקרה על תרומה חשובה לחיזוק שלטון החוק ואיכות השלטון בישראל". עוד נכתב כי "חבר הכנסת ד"ר דב חנין הוא דוגמה ומופת לפעילות ענפה של שליח הציבור ונאמנו בבית המחוקקים. תרומתו לרווחתם של תושבי המדינה ולבריאותם ראויה לכל שבח".
בשנת 2012 דורג חנין במקום הראשון במדד החברתי של חברי הכנסת עבור מושב החורף – המדד החברתי הוא כלי של המשמר החברתי למדידת תרומתם של חברי הכנסת לחקיקה כלכלית-חברתית צודקת. כמו כן קיבל חנין את אות הפרלמנטר של המכון הישראלי לדמוקרטיה על פעילותו כחבר כנסת במושב השלישי של הכנסת ה–18, ואת אות הגלובוס הירוק בקטגוריית אישיות ציבורית.
בדצמבר 2021 בחגיגת 25 שנים להיווסדו של מכון הערבה זכה באות הוקרה הנקרא "אות הערבה" על פעילותו כאיש חזון, משפטן ופעיל למען שלום, שוויון וצדק חברתי וסביבתי.
מכתביו > ספרים שכתב

מקום לתיקון: שיחות על כלכלה, חברה וסביבה/ אריה ארנון ודב חנין; עורך: אילון שוורץ, בבל, 2004. (הספר בקטלוג ULI)
גלובליזציה. תל אביב: משרד הביטחון – ההוצאה לאור, אוניברסיטה משודרת, תשס"ז-2007. (הספר בקטלוג ULI)
מה לעשות עכשיו, דב חנין ודני פילק; עורך: איתי זיו, ספרי עליית הגג-ידיעות אחרונות-ספרי חמד, 2019. (הספר בקטלוג ULI)
מכתביו > ספרים שערך

צורכים עולם: תרבות הצריכה – הערכת מצב: העולם/ מכון Worldwatch: בריאן הלוויל וליסה מסטני – מנהלי פרויקט; תרגום מאנגלית – שלומית כנען ודנה פלג; המהדורה הישראלית: כותבים – גלעד אוסטרובסקי (ואחרים). עורכים רון פרומקין, דב חנין, עמיר אידלמן. תל אביב: מרכז השל, 2006. (הספר בקטלוג ULI)
משפט הסרבנים: התובע הצבאי נגד חגי מטר, מתן קמינר, שמרי צמרת, אדם מאור ונעם בהט; התובע הצבאי נגד יונתן בן ארצי. עורכים: דב חנין, מיכאל ספרד, שרון רוטברד. תל אביב: בבל, תשס"ד 2004. (הספר בקטלוג ULI)
מדיניות חברה וסביבה: לאן אנו נעים. מאירה הנסון. עורכים: רון פרומקין ודב חנין. תל אביב: מרכז השל – המכון הישראלי לחשיבה ומנהיגות סביבתית, 2004. (הספר בקטלוג ULI)
סימני חיים 2000, סימני חיים 2001, סימני חיים 2002, סימני חיים 2003. ארץ וטבע, המגזין הגאוגרפי הישראלי: מרכז השל, המכון הישראלי לחשיבה ומנהיגות סביבתית, מכון ירושלים לחקר ישראל, 2000. (הספר בקטלוג ULI)
חיים אישיים

חנין נשוי ליעל, בתו של הצייר שמואל כץ, אב לשלושה בנים, מתגורר בתל אביב.
בתרבות

במאי 2019 יצא לאקרנים הסרט "החבר דב" בבימויו של ברק הימן. הסרט עוקב אחר פעילותו הפרלמנטרית של דב חנין. הקרנת הבכורה הייתה בפסטיבל דוקאביב.
הערות שוליים

↑  יגאל חי, הכל נשאר במשפחת חנין?, באתר הארץ, 6 בנובמבר 2008
↑  "אין חד"ש תחת השמש". אורכב מ-המקור ב-2008-12-07. נבדק ב-2008-08-29.
↑  ילקוט הפרסומים, 5148 (עמ' 1195), באתר ועדת הבחירות המרכזית לכנסת
↑  טל שניידר, ‏ח"כ דב חנין פורש ולא יתמודד בבחירות לכנסת ה-21, באתר גלובס, 1 בינואר 2019
↑  איתמר אייכנר, לקראת הוועידה בגלזגו - יוקם פורום אקלים ישראלי בחסות הנשיא הרצוג, באתר ynet, 20 באוקטובר 2021
1 2 3  מתוך אתר הכנסת
↑  מתוך הבלוג האישי של דב חנין
↑  ארי שביט, "עמוס עוז וג'ומס נכשלו כישלון מוסרי במלחמה" – ראיון סוף שבוע עם דב ב"הארץ", 30 בינואר 2009
↑  ארי שביט, דב חנין: עמוס עוז וג'ומס נכשלו כישלון מוסרי במלחמה, באתר הארץ, 30 בינואר 2009
↑  מתוך הבלוג של ח"כ דב חנין
↑  ארי שביט, דב חנין: עמוס עוז וג'ומס נכשלו כישלון מוסרי במלחמה, באתר הארץ, 30 בינואר 2009
↑  הצעות חוק פרטיות של ח"כ דב חנין, באתר מאגר החקיקה הלאומי
↑  http://fs.knesset.gov.il//17/law/17_lsr_300133.pdf
↑  הצעת חוק עבודת נשים (תיקון מס' 42) הארכת חופשת לידה, התשס"ז–2007
↑  http://fs.knesset.gov.il//18/law/18_lsr_300973.pdf
↑  http://fs.knesset.gov.il//20/law/20_lsr_382390.pdf
↑  http://fs.knesset.gov.il//18/law/18_lsr_301007.pdf
↑  הצעת חוק המזונות (הבטחת תשלום) (תיקון מס' 8) (ביטול שלילת תשלום עקב יציאה מהארץ, התשע"ב–2011
↑
↑  http://fs.knesset.gov.il//17/law/17_lsr_300813.pdf
↑  חוק הטבות לניצולי שואה (תיקון מס' 8) התשע"ז 2016
↑  http://fs.knesset.gov.il//17/law/17_lsr_300111.pdf
↑  http://fs.knesset.gov.il//17/law/17_lsr_300698.pdf
↑  http://fs.knesset.gov.il//17/law/17_lsr_300127.pdf
↑  http://fs.knesset.gov.il//18/law/18_lsr_300694.pdf
↑  https://www.pardes-hanna-karkur.muni.il/uploads/n/1500981221.2694.pdf
↑  http://www.sviva.gov.il/InfoServices/ReservoirInfo/DocLib/כללי/klali69.pdf
↑  "דב חנין קיבל את אות אביר איכות השלטון לשנת 2010". אורכב מ-המקור ב-2016-03-08. נבדק ב-2020-05-27.
↑  הסבר של המדד החברתי באתר המשמר החברתי
↑  נימוקי הוועדה להענקת "אות הפרלמנטר" של המכון הישראלי לדמוקרטיה
↑  אות הוקרה ממכון הערבה
↑  החבר דב באתר דוקאביב 2019
| --- | --- |
בקרת זהויות :  NLI: 987007263704005171  BnF: cb14620143q (data)  GND: 1242809023  ISNI: 0000 0000 7845 218X  LCCN: no2005053543  SUDOC: 161546323  VIAF: 97957386   WorldCat (עם VIAF): 97957386 
דב חנין בכנס שדרות לחברה במכללה האקדמית ספיר, 2015
יחסי טוגו–סין

| יחסי טוגו–סין |
| --- | --- |
טוגו: הרפובליקה העממית של סין


טוגו: סין
שטח (בקילומטר רבוע)
56,785: 9,596,967.75
אוכלוסייה
9,601,203: 1,417,968,458
תמ"ג (במיליוני דולרים)
9,171: 17,794,782
תמ"ג לנפש (בדולרים)
955: 12,549

יחסי טוגו–סין מתייחסים ליחסי החוץ בין טוגו לסין. שתי המדינות כוננו יחסים דיפלומטיים ב-19 בספטמבר 1972.
קשרים כלכליים > מימון פיתוח סיני לטוגו

משנת 2000 עד 2011, ישנם כ-40 פרויקטים פיננסיים רשמיים של מימון פיתוח סיני שזוהו בטוגו באמצעות דיווחי מדיה שונים. פרויקטים אלה נעים בין פרויקטים של שיקום דרכים בשנת 2009, להלוואת 60 מיליון אירו לבנק בטוגו בשנת 2011.
זכויות אדם

ביוני 2020 הייתה טוגו אחת מ-53 מדינות שתמכו בחוק הביטחון הלאומי בהונג קונג באו"ם.
נעמי גל

| --- | --- |
אין תמונה חופשית
 לידה:  1944 (בת 80 בערך) ירושלים, פלשתינה (א"י) 
 מדינה:  ישראל ישראל
 השכלה:  סורבון 
 מעסיק:  ידיעות אחרונות, מעריב
 פרסים והוקרה:  פרס ירושלים (1994) 
 
נעמי גל (נולדה ב-1944) היא סופרת ועיתונאית ישראלית. גל היא מראשוני העיתונאים-כתבים בטלוויזיה הישראלית.
ביוגרפיה

גל, ילידת ירושלים, התחנכה, בין-השאר, בסורבון בפריז. בשנות השבעים הייתה גל כתבת במעריב, וברוב שנותיה עבדה כעיתונאית בידיעות אחרונות. במסגרת זו, לצד דיווחים שוטפים בתחומים שונים, הייתה אחראית לכמה ראיונות מקיפים עם אישים כישעיהו לייבוביץ' וקלוד לנצמן. גל, פמיניסטית מוצהרת, הייתה פעילה חברתית ופוליטית בולטת בשמאל הישראלי. גל הייתה גם כתבת בערוץ הראשון בשנותיו הראשונות ועבדה עם עזריה אלון על תוכניתו "נקודת חן". ספרה "אשה לבד", שפורסם תחילה כסדרת מאמרים בירחון את, היה מהראשונים שבספרי המקור הפמיניסטיים בישראל.
היא הייתה נשואה למנתח המערכות יוסף רטנר. לזוג נולדו שני בנים, אריאל ויואב. לאחר מכן נישאה (קצרות) למפיק הטלוויזיה האמריקאי-יהודי הרברט וייס. הייתה במערכות-יחסים עם הצלם יורם ברקאי והסופר אריה קרישק, ופעיל-השמאל והמתרגם פרץ קדרון.
פרופסורית ב-Moravian College שבפנסילבניה, ארצות הברית.
מספריה: "אין דבר העומד בפני הרזון", "רומן רומנטי", "הרומן של רות וג'רי", "לילית", "אנטי-רומן", "העונות של דפנה", וכן כמה ספרי עיון, תרגומים (לאונרד כהן) ותסריטים.
בשנת 1985 היא הוציאה ספר מבוסס על סדרת טלוויזיה יפנית ג'יג'י. כמו כן הוציאה שני ספרי ילדים.
נעמי גל היא כלת פרס ירושלים לספרות יפה ופרס גילה אוריאל לספרות נשים.
ספרים

אין דבר העומד בפני הרזון. אסתר סופר ונעמי גל, הוצאת ידיעות אחרונות, 1978
אשה לבד, הוצאת ביתן, 1982
להיות חיילת: מדריך למתגייסת, הוצאת כתר, 1989.
רומן רומנטי, ספרית מעריב, 1993
עד מוות, הוצאת ידיעות ספרים, 1994
הרומן של רות וג'רי, הוצאת ספרית מעריב, 1994
זווית הראיה, הוצאת גוונים, 1996
לילית, הוצאת כתר, 1998
על כוס קפה,  נעמי גל, מתן שירם, ניר שח, חי גריגרטן, הוצאת שירם-שחר, 2000
אנטי רומן, הוצאת תמוז, 2001
אלימות נגד נשים: נורמה או סטייה?, הוצאת הקבוץ המאוחד, 2003
קל! להוריד במשקל, הוצאת ידיעות אחרונות, 2003
אלם אילמות ואלימות במשפחה בישראל, הוצאת רסלינג, 2023
ספרים > ספרי ילדים ונוער

ג'יג'י והאופנוענים - נסח עברי -נעמי גל, עבוד - ולרי פר, איורים - אן לדוק-דרדיל, הוצאת כתר, 1985
פינשוף הולך לגן גורים, הוצאת כתר, 1998
ספרים > תרגומים

מישל מונטיניאק, שיטת מונטיניאק – לאכול כדי לרזות, זמורה ביתן, 2002
דונה ליאון, חברים בחלונות הגבוהים, זמורה ביתן, 2003
ניקי פרנץ', מתחת לעור, זמורה ביתן, 2003
הערות שוליים

↑  נעמי גל, דור צעיר?, מעריב, 10 ביולי 1975
נעמי גל, יומולדת, מעריב, 30 ביוני 1977
↑  אלי בשן, לבד זה לא עונש, מעריב, 16 בדצמבר 1982
↑  תלמה אדמון, לבד בקלי קלות, מעריב, 24 בדצמבר 1982
↑  לאה יגנדורף, הבל היופי ושקר הח"ן, כותרת ראשית, 17 בפברואר 1988
↑  משה גורלי, מוכות מדינה, באתר הארץ, 11 ביולי 2004
↑  קל! להוריד במשקל עידוד והדרכה לבני הנעורים שרוצים לרזות, באתר הארץ, 24 באוגוסט 2003
↑  שיטת מונטיניאק - לאכול  כדי לרזות, באתר הארץ, 27 באפריל 2003
↑  בתיה גור, הפנים הדקדנטיות של ונציה, באתר הארץ, 20 במאי 2003
| --- | --- |
בקרת זהויות :  NLI: 987007296714105171  ISNI: 0000 0000 6737 1712  LCCN: n82271890  NLA: 35241871  SUDOC: 241432278  Trove: 878712  VIAF: 91871726   WorldCat (עם VIAF): 91871726
102 כלבים וגנבים

| --- | --- |

כרזת הסרט
 מבוסס על:  101 דלמטים  (מאת דודי סמית)
 בימוי:  קווין לימה 
 הופק בידי:  אדוארד פלדמן 
 תסריט:  קריסטן באקלי   בריאן רייגן   בוב צודיקר   נוני ווייט
 עריכה:  גרגורי פרלר   סופי סורנסן
 שחקנים ראשיים:  גלן קלוז   יואן גריפית'   אליס אוונס   טים מק'אינרני   דייוויד הורוביץ   איאן ריצ'רדסון   ז'ראר דפארדיה
 מוזיקה:  דייוויד ניומן 
 צילום:  אדריאן בידל, רוג'ר פרט 
 מדינה:  ארצות הברית 
 חברת הפקה:  אולפני וולט דיסני   אדווארד ס. פלדמן
 חברה מפיצה:  סרטי בואנה ויסטה
 שיטת הפצה:  הפצה לאולמות הקולנוע 
 הקרנת בכורה:  22 בנובמבר 2000
 משך הקרנה:  100 דק' 
 שפת הסרט:  אנגלית 
 סוגה:  סרט ילדים, סרט קומדיה, סרט פנטזיה 
 מקום התרחשות:  לונדון, פריז 
 תקציב:  85 מיליון דולר
 הכנסות:  183,611,771 דולר
 הכנסות באתר מוג'ו:   102dalmatians
 סרט קודם:  101 כלבים וגנבים
 סרט הבא:  קרואלה
 אתר רשמי
 דף הסרט ב־IMDb
 
102 כלבים וגנבים (באנגלית: ‎102 Dalmatians) הוא סרט קולנוע אמריקאי מסוג לייב אקשן, שהופק על ידי אולפני וולט דיסני ויצא בשנת 2000. זהו סרט המשך לסרט 101 כלבים וגנבים, שיצא בשנת 1996 כגרסה מחודשת לסרט האנימציה של דיסני משנת 1961, על כלבים וגנבים, המבוסס על ספרה של דודי סמית, 101 דלמטים. בסרט זה ממשיכה קרואלה דוויל (גלן קלוז) בניסיונותיה לגנוב גורי כלב דלמטי כדי ליצור מעיל פרוות דלמטיים גדול.
עלילה

קרואלה דה ויל שהתה בכלא שלוש שנים בשל מעשיה הקודמים. היא עברה טיפול פסיכולוגי אצל ד"ר פבלוב בו נראה כי פיתחה סלידה למעילי פרווה, ושוחררה על תנאי תוך אזהרה כי תיאלץ לשלם 8 מיליון פאונד מכספה למקלטי כלבים בשכונת וסטמינסטר אם תחזור על מעשיה. לאחר שחרורה מהכלא היא מנסה לשקם את המוניטין שלה, רוכשת מקלט לכלבים שנקלע לקשיים כלכליים בבעלותו של קווין שפרד, ומצליחה ליצור קשר עם הכלבים. קצינת המבחן שלה, קלואי, ספקנית לגבי ניסיונות השיקום של קרואלה, ומזהירה את קווין לבל יאפשר לה להתקרב לכלבים. בינתיים מגלה ד"ר פבלוב תופעת לוואי של הטיפול שערך לקרואלה: שמיעת צלילים חזקים, כמו צלילי פעמוני הביג בן שבלונדון, עלולה להשפיע על גלי המוח ולהחזיר את מצבם לקדמותו. עם זאת, הוא לא מזהיר את קווין על כך. כשפעמוני הביג בן מצלצלים, אכן חוזרת תאוותה של קרואלה למעילי פרוות כלבים לקדמותה, בעוצמה רבה.
קלואי רכשה זמן קצר לפני כן את דיפסטיק, אחד מהגורים של הכלבים פונגו ופרדיטה מהסרט הקודם; לו ולכלבה דוטי נולדו שלושה גורים. קלואי וקווין יוצרים קשר רומנטי. מסתבר כי מקלט הכלבים של קווין הוא היחיד בווסטמינסטר, כלומר אם קרואלה מפרה את תנאי שחרורה אמור כל הונה להגיע לידי קווין. קרואלה מנצלת זאת כדי להפליל את קווין בגנבת גורי כלבים, כבעל עניין בהונה, והוא נעצר ונכלא.
קלואי השבורה נענית להזמנתה של קרואלה לארוחת ערב בביתה, ובזמן שהותה שם מצליח שותפה של קרואלה, עסקן הפרוות ז'אן-פייר לה-פלט, לפרוץ לביתה של קלואי ולגנוב את שלושת הגורים של דיפסטיק ודוטי. לה-פלט וקרואלה מצליחים לברוח לפריז. קלואי מגיעה לשם בעקבותיהם, יחד עם קווין שברח מהכלא בסיוע הכלבים שלו. הם מגיעים למקום בו מוחזקים הכלבים בטרם יופשט מהם עורם, ומצליחים לשחרר אותם לחופשי, אך נתפסים ונכלאים. אלונזו, המשרת של קרואלה עוד מהסרט הקודם, מורד לראשונה במעסיקתו שהתעמרה בו זמן רב, גובר על לה-פלט ומשחרר את קלואי וקווין. בסיוע כלביו של קווין, הם מצליחים לגבור על קרואלה במאבק שמתרחש במאפייה ישנה, ומביאים למעצרה.
בסיום חוגגים קלואי וקווין עם כלביהם, וזוכים בכספה של קרואלה.
שחקנים

גלן קלוז - קרואלה דה ויל
יואן גריפית' - קווין שפרד
אליס אוונס - קלואי סימון
טים מקאינרני - אלונזו
דייוויד הורוביץ - ד"ר פבלוב
איאן ריצ'רדסון - מר טורט
ז'ראר דפארדיה - ז'אן-פייר לה-פלט
אריק איידל - וודלסוורת' (דיבוב)
קרול מק'רדי - אגנס
קרי שייל - עוזרו של לה-פלט